የቫይረሱን ሥርጭት ለመከላከል ድጋፍ ለሚያደርጉ የግብር እፎይታ እንዲደረግ ተወሰነ
አዲስ አበባ:- የኮሮና ቫይረስ (ኮቪድ 19) ሥርጭትን ለመከላከል የገንዘብ ድጋፍ ለሚያደርጉ 20 በመቶ የግብር እፎይታ እንዲደረግ መወሰኑን የሚኒስትሮች ምክር ቤት ገለጸ፡፡ 
የጠቅላይ ሚኒስትር ፅህፈት ቤት ለዝግጅት ክፍሉ በላከው መግለጫ እንዳመለከተው፤ የኮሮና ቫይረስ የሚያደርሰውን ጉዳት ለመከላከል መንግሥት ለሚያደርገው ጥረት የገንዘብ ድጋፍ የሚያደርጉ ዜጎች መበረታታት ስላለባቸው በጎ አድራጊዎች ለመንግሥት የሚያደርጉት የገንዘብ ድጋፍ ግብር ከሚከፈልበት የ2012 ዓ.ም ክፍያ ላይ ከ20 በመቶ ያልበለጠ ተቀናሽ እንዲደረግ መወሰኑንም አመልክቷል፡፡ 
የተጨማሪ እሴት ታክስና ተርን ኦቨር ታክስን የሚያስታውቁበትና የሚከፍሉበት ጊዜ በአንድ ወር እንዲራዘም ማድረግን፣ የንግድ ድርጅቶች በሥራ ላይ በቆዩባቸው ጊዜያት ያጋጠማቸው ኪሳራ ማሸጋገርን፣ በሥራ መቀዛቀዝ ምክንያት የጡረታ መዋጮን ለመክፈል የተቸገሩ አሰሪዎች የሚቀጥሉትን ሶስት ወራት የጡረታ መዋጮ ሂሳብ ከሚጠበቅባቸው ከሐምሌ 1 ቀን 2012 ዓ.ም ጀምሮ እንዲከፍሉ የክፍያ ሽግሽግ ማድረግን በተመለከተ የአስቸኳይ ጊዜ አዋጅ ማስፈፀሚያ የሚኒስትሮች ምክር ቤት ደንብ ላይ በመወያየት ሥራ ላይ እንዲውል ተወስኗል። 
ወረርሽኙ በኅብረተሰቡ ጤና ላይ የሚደርሰውን አደጋ ለመከላከል የሚወሰዱ እርምጃዎች ውጤታማ እንዲሆኑ፣ ሠራተኞች ከሥራ እንዳይሰናበቱና የድጋፍ እርምጃ እንዲወስዱ ለማድረግ የገንዘብ ሚኒስቴር ለምክር ቤቱ ባቀረበው የውሳኔ ሃሳብ ላይ ከተወያየ በኋላ አንዳንድ ማስተካከያዎችን በማከል ሥራ ላይ እንዲውል ተወስኗል።
ምክር ቤቱ በኮሮና ቫይረስ ምክንያት በሀገሪቱ ኢኮኖሚ ላይ ያጋጠመውን አደጋ ለመቀነስ መወሰድ ስላለባቸው እርምጃዎች በቀረበ የውሳኔ ሃሳብ ላይ ሚያዚያ 16 ቀን 2012 ዓ.ም ባካሄደው አስቸኳይ ስብሰባው በቫይረሱ ምክንያት በሀገሪቱ ኢኮኖሚ ላይ ያጋጠመው አደጋ የአብዛኛውን የህብረተሰብ ክፍል ኑሮ እንደሚጎዳ ግንዛቤ መወሰዱን ተመልክቷል።
አዲስ ዘመን ሚያዝያ 21/2012
ዘላለም ግዛው